### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen behandlede den lovbestemte årlige sag om Ankestyrelsens omgørelsesprocenter (danmarkskortet) den 14. december 2022. For at øge gennemsigtigheden i Ankestyrelsens opgørelse havde administrationen udarbejdet et notat, som blev fremlagt sammen med sagen. Ankestyrelsen har imidlertid efterfølgende påpeget, at det eksplicit skal være det danmarkskort, som Ankestyrelsen har udarbejdet, der skal behandles. Denne sag fremlægges derfor med henblik på Kommunalbestyrelsens genbehandling af Ankestyrelsens danmarkskort.

## Indstillinger

Direktørerne indstiller, at det meddeles Ankestyrelsen, at der ikke udarbejdes en handlingsplan, med henvisning til den argumentation, der fremgår af sagsfremstillingen og sagens bilag 1.

## Behandling

Direktionen, Socialudvalget, Børn- og Familieudvalget, Ældre- og Sundhedsudvalget, Økonomiudvalget, Kommunalbestyrelsen.

## Sagsfremstilling

Ankestyrelsens danmarkskort lå til grund for den sag som Kommunalbestyrelsen blev præsenteret for i december 2022. Det er derfor administrationens vurdering, at den tidligere sag, og det tilhørende notat er en retvisende fremstilling af, hvordan danmarkskortet kommer til udtryk i Kalundborg Kommune. Det er også administrationens vurdering, at notatet giver et mere nuanceret billede end danmarkskortet. Notatet vedhæftes derfor i uændret form som bilag 1 til sagsfremstillingen.

Da det er Ankestyrelsen opfattelse, at Kommunalbestyrelsen med den tidligere behandling af notatet ikke har taget stilling til Ankestyrelsens danmarkskort vedlægges følgende: Som bilag 2 Ankestyrelsens omgørelsesprocenter på socialområdet, som bilag 3 ankestyrelsens omgørelsesprocenter på voksenhandicapområdet og som bilag 4 ankestyrelsens omgørelsesprocenter på børnehandicapområdet.

På danmakskortet kan man se data fra samtlige kommuner, men da tallene ikke er sat i forhold til antal borger eller behandlede sager i kommunerne mv. kan de ikke anvendes til at sammenligne på tværs af kommuner. Ankestyrelsen skriver desuden i sin læsevejledning til danmarkskortet, at omgørelsesprocenterne ikke siger noget om den generelle kvalitet af kommunens sagsbehandling.

*Ad Socialområdet*

Dette danmarkskort dækker over alle bestemmelser i serviceloven, hvor Ankestyrelsen er klageinstans - herunder også de nedenfor behandlede bestemmelser på voksenhandicapområdet og børnehandicapområdet. Det samlede antal klager på servicelovens område var 92 i 2021 . I 2020 var det 88. I 2019 var det 90 og i 2018 79. Antallet af klager ligger således forholdsvis stabilt.

I 2021 var antallet af sager på det sociale område i kommunen 1.157.

Af de 92 sager har Ankestyrelsen stadfæstet de 59, 25 sager er sendt tilbage til kommunen til fornyet behandling, og i 8 af sagerne har Ankestyrelsen omgjort afgørelsen. Det svarer til at Ankestyrelsen har ændret 8,7% af de sager der er klaget over svarende til 2,9 % af samtlige kommunes sager.

De i alt 33 sager fordeler sig på 14 forskellige sagsområder, som igen er fordelt på 3 forskellige organisatoriske enheder.

Fra 2019-2021 har omgørelsesprocenten været faldende.

*Ad voksenhandicapområdet*

Dette danmarkskort omfatter §§ 95-96, 97 og 100 på voksenhandicapområdet. Det bemærkes, at det samlede voksenhandicapområde omfatter flere bestemmelser end de opgjorte. Det samlede antal klager på de udvalgte bestemmelser udgjorde 19 i 2021. De 10 af afgørelserne blev stadfæstet, og 3 af dem blev ændret. Det svarer til at 15,8 % af de sager, der blev klaget over blev ændret.

*Ad børnehandicapområdet*

Dette danmarkskort omfatter §§ 32, 32a, 36, 39-40, 41, 42-43 og 44-45 på børnehandicapområdet. Det bemærkes, at det samlede børnehandicapområde omfatter flere bestemmelser end de opgjorte. Det samlede antal klager på de udvalgte bestemmelser udgjorde 18 i 2021. De 10 af afgørelserne blev stadfæstet, og 3 af dem blev ændret. Det svarer til at 16,7 af de sager der blev klaget over blev ændret.

*Administrationens øvrige generelle bemærkninger*

De sager som Ankestyrelsen har omgjort fordeler sig på mange forskellige sagsområder. Det er derfor vanskeligt at udlede noget generelt af sagerne eller et mønster i omgørelserne.  Administrationen har overordnet set og på tværs af forvaltningerne et stort fokus på en forpligtende læringskultur. En forpligtende læringskultur er netop er et af pejlemærkerne for ledelse og styring i Kalundborg Kommune. Omgørelsessager er derfor generelt set genstand for analyse og erfaringsopsamling.

Der ses en udvikling, hvor antallet af klagesager er nedadgående, og der er en forventning om at udviklingen fortsætter det spor. Forventningen skyldes blandt andet det nævnte store fokus på både læring samt en række tværorganisatoriske indsatser og et fokuseret arbejde med at løfte sagsbehandlingen. Dertil kommer, at der i 2. halvdel af 2022 blev ansat en borgerrådgiver, hvilket også forventes at bidrage til den positive udvikling.

Det er administrationens vurdering, at der på baggrund af det i nærværende sagsfremstilling og bilag 1 skitserede, ikke er behov for at udarbejde en særskilt handlingsplan for kvaliteten i sagsbehandlingen. Der er allerede iværksat flere andre tiltag for at styrke sagsbehandlingen på tværs af de kommunale myndighedsområder

## Økonomiske konsekvenser

Ingen.

### Sagens forløb

20-03-2023 Direktionen
Anbefales.
12-04-2023 Børn- og Familieudvalget
Anbefales.
13-04-2023 Socialudvalget
Anbefales.
17-04-2023 Ældre- og Sundhedsudvalget
Anbefales.
19-04-2023 Økonomiudvalget
Anbefales.